Ego Godefridus, Dei gratia Lingonensis ecclesie dictus episcopus, tam futuris quam presentibus notum fieri volo, quod fratres de Valle Salvatoris dederunt se suamque possessiunculam Deo et Sancte Marie de Albaripa, in manu domni Raimbaldi, ejusdem loci abbatis primi, locum siquidem illum scilicet Vallem Salvatoris, quem pie memorie Robertus, Lingonensis episcopus, cuidam clerico nomine Guillelmo, natione Normanno, ad Dei servitium ibidem faciendum, edificandum donaverat. Quem ille, et qui cum eo erant fratres sub eo et post eum ex tunc et deinceps temporibus predecessorum meorum Lingonensium episcoporum, Joceranni scilicet, atque Willenci, aliis decendentibus, aliis succedentibus, usque ad tempus nostrum nulla eos perturbante calumpnia, pacifice possederunt. Hunc igitur locum sepedictum, domui dicte Alberipe et fratribus inibi Deo servientibus a supra memoratis fratribus datum, ego, justis ipsorum petitionibus non injuste annuens, benigne concessi, et sigilli nostri auctoritate confirmavi. Quique igitur predecessoris nostri supra nominati, episcopi Roberti, et nostre gratuita donationi obviare presumpserit anathema sit, donec inde congrue satisfaciat.